CHIBALU 3
Chakumanisha Kukala
‘Swejenu kukeñañana mukachi kenu, muloña kukeña kwabutaña nyiloña yayivulu.’—1 Petulu 4:8
Chimwadisumbula tuhu, mukutachika kumona kukala kwashiyashana. Kweniku kukala kukwinzaña muloña wakushiyashana kwayitoñojoka ninjila yimwelilañamu yuma kwesekeja nankulilu yenu. Kukala kukwawu kwafumaña kudi antu acheñi hela yuma yamwekanaña chakukashimwisha.
Hadaha mukutachika kutondolwela kukala kunamwekani, ilaña Bayibolu yatulejaña nawu twatela kumanisha kukala kutukweti. (Matewu 5:23, 24) Neyi mukuzatishaña nshimbi jamuBayibolu mukumanisha kukala kumukweti.
1 HOSHENU HAKUKALA KUMUKWETI
BAYIBOLU YAHOSHAÑA NAWU: ‘Kwekala mpinji yakuhosha.’ (Mukwakutañisha 3:1, 7) Mwatela kwikala nampinji yakuhosha hakukala kumukweti. Chakadi kuhita mumbadi mulejenu mwinikwenu chimunakutiya nichimunakutoñojoka hanoyu nsañu. Hoshenuña namwinikwenu ‘chalala.’ (Aefwesesa 4:25) Hela chakwila wonsu wenu munahili nankashi, wundishenu muchima. Kwakula mumesu awunda kunateli kuyileñela muhanjeki chachiwahi chakadi kutachika kutoboka.—Yishimu 15:4; 26:20.
Hela munakaani munahoshiyi mwinikwenu, hoshenuña chiwahi, bayi muleka kumwekesha kukeña nikulemesha mwinikwenuku. (Akolose 4:6) Nyakalenu kumanisha kukala nawa bayi muleka kuhanjekaku.—Aefwesesa 4:26.
YUMA YIMWATELA KWILA:
Ikalenu nampinji yayiwahi yakuhosha hakukala kumukweti
Neyi mwinikwenu nakuhosha, bayi mumuketwishaku. Anenu nawa mukwikala nampinji yakuhosha
2 TIYILILENU KULONDA MUTIYISHI
BAYIBOLU YAHOSHAÑA NAWU: “Keñañanenu nawana kwenu nawushona; itejenu mwinenu abadiki kulema.” (Aroma 12:10) Kutiyilila kwalema nankashi. Tiyenu munakuhoshayi mwinikwenu ‘namuchima wawushona niwakudizoza.’ (1 Petulu 3:8; Yakoba 1:19) Bayi mumwekesha neyi munakutiyilila henohu munashi maana kwacheñuku. Neyi chinatwesheki, lekenu yuma yimunakwila kulonda mutiyi munakuhoshayi mukwenu hela mulejenu nenu mukuhanjeka mpinji yacheñi. Neyi mwinikwenu mumumonaña nenu hibwambu denu bayi neyi hichilumbu chenuku, ‘himukunyakalaña kuzuwaku.’—Mukwakutañisha 7:9.
YUMA YIMWATELA KWILA:
Tiyililenuña munakuhoshayi mwinikwenu hela chakwila yuma yinakuhoshayi yinayitiyishi kutama
Ilukenu munatalishiyi mwinikwenu. Talenu chinakumwekanayi mwinikwenu nichinakutiyakana izu dindi
3 ILENU MUMUNAFUUKULI
BAYIBOLU YAHOSHAÑA NAWU: “Mukukabakana kwejima mwekala kudiilamu; ilaña kubobola mukanwa kwaletesha kubula yuma.” (Yishimu 14:23) Bayi mukumina dakuwana njila yakumanishilamu kukala hohuku. Mwatela kwila mumunafuukuli wonsu wenu. Ilaña mwatela kuzata nañovu nawa mwakafuma yuma yayiwahi. (Yishimu 10:4) Neyi mukuzatilaña hamu, mwakatambwila ‘wuloku wawuwahi’ hanyidimu yimunakudikita.—Mukwakutañisha 4:9.
YUMA YIMWATELA KWILA:
Fuukulenu yuma yimwatela kwila yikuyikwasha kumanisha kukala kumukweti
Neyi hanahiti mpinji, talenu chimunakuzata
nya_Latn kmb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn